Քեթլին Քենեդի

Քեթլին Քենեդի (, ), ամերիկացի կինոպրոդյուսեր։ 1981 թվականին ամուսնու՝ Ֆրենկ Մարշալի և Սթիվեն Սփիլբերգի հետ միասին դարձել է «Amblin Entertainment»-ի հիմնադիրներից մեկը։ Հայտնի է «Այլմոլորակային» ֆիլմի և «Յուրայի ժամանակաշրջանի այգի» ֆիլմերի շարքի արտադրությամբ, ինչպես նաև որպես Lucasfilm-ի նախագահ։ ԱՄՆ-ում դրամարկղային հավաքների տեսանկյունից Քենեդին ամենահաջող պրոդյուսերների շարքում զբաղեցնում է երկրորդ տեղը (Սթիվեն Սփիլբերգից հետո)։ 2018 թվականի մարտի տվյալներով այն ֆիլմերը, որոնց վրա նա աշխատել է, ընդհանուր առմամբ հավաքել են 7,5 միլիարդ ԱՄՆ դոլար։

Վաղ տարիներ 
Քեթլին Քենեդին ծնվել է 1953 թվականի հունիսի 5-ին Բերքլիում՝ դերասանուհի Դիոն Մարիի («Դեդե») և փաստաբան ու դատավոր Դոնալդ Ռ․ Քենեդիի ընտանիքում։ 1971 թվականին ավարտել է Ռեդինգում գտնվող Շաստի միջնակարգ դպրոցը։ Կրթությունը շարունակել է Սան Դիեգոյի պետական համալսարանում, որն ավարտել է հեռահաղորդակցության և կինոյի ոլորտի մասնագիտացմամբ։ Ուսման վերջին տարում Քենեդին աշխատանք է ստացել Սան Դիեգոյի տեղական «KCST» հեռուստաալիքում, որտեղ զբաղեցրել է տարբեր պաշտոններ՝ սկսած ստուդիայի օպերատորից մինչև «KCST»-ի լուրերի արտադրության համակարգող։ «KCST»-ում ավարտելով վարձու աշխատանքը՝ նա միևնույն հեռուստաալիքում ստեղծել է «You’re On» անունը կրող թոք-շոուն, որը վարել է չորս տարիների ընթացքում (մինչև Լոս Անջելես վերադառնալը)։ Հենց Լոս Անջելեսում է նա ստացել իր առաջին աշխատանքը կինոպրոդյուսերության ոլորտում, որը նրան է տրամադրել Ջոն Միլիուսը, որն այդ ժամանակ աշխատում էր Սփիլբերգի ֆիլմերից մեկի՝ «1941»-ի վրա։ Տիտրերում Քենեդին նշվել է որպես արտադրության օգնական ()։

Պրոդյուսերի կարիերա 
«1941» ֆիլմի արտադրության ժամանակ, որի սցենարիստը Ջոն Միլիուսն էր, Քեթլինի վրա ուշադրություն է դարձրել Սթիվեն Սփիլբերգը։ Սփիլբերգը Քենեդիին վարձել է որպես քարտուղարուհի, բայց նրանք երկուսն էլ գիտեին, որ նա սարսափելի մեքենավարուհի է և աշխատել է միայն իր պրոդյուսերական գաղափարների շնորհիվ։ Շուտով Քեթլինը դարձել է Սփիլբերգի և Տոուբ Հուպերի նոր նախագծի՝ «Փոլթերգեյստ»-ի (1982) համապրոդյուսերը և ստացել իր առաջին ամբողջական պրոդյուսերական աշխատանքը «Այլմոլորակային» ֆիլմի վրա, որը դարձել է առաջիկա տասնամյակի ամենաշահութաբեր ֆիլմը։ Ինդիանա Ջոնսի մասին ֆիլմերի շարքի վրա կատարած աշխատանքի շնորհիվ, հատկապես «Ինդիանա Ջոնս։ Կորած տապանի որոնումները» (1981) ֆիլմից հետո, Քենեդին հայտնի է դարձել որպես Հոլիվուդի լավագույն պրոդյուսերներից մեկը։ Նա աշխատել է տարբեր նախագծերի վրա, սակայն պահպանել է գործնական հարաբերությունները Սփիլբերգի հետ և շուտով դարձել «Յուրայի ժամանակաշրջանի այգին» (1993) բլոկբաստերի և «Շինդլերի ցուցակը» պատմական դրամայի գործադիր պրոդյուսերը։ Այնուհետև նա համագործակցել է այնպիսի ռեժիսորների հետ, ինչպիսիք են Մարտին Սկորսեզեն, Ռոբերտ Զեմեկիսը, Բարի Լևինսոնը, Քլինթ Իսթվուդը և Դեյվիդ Ֆինչերը։

1981 թվականին Սթիվեն Սփիլբերգը, Քեթլին Քենեդին և նրա ապագա ամուսինը՝ Ֆրենկ Մարշալը, հիմնադրել են բավականին հաջողված «Amblin Entertainment» արտադրական ընկերությունը։ Քեթլինն իր վրա է վերցրել ընկերության կառավարման մեծ մասը և զբաղեցրել է տնօրենի պաշտոնը մինչև 1992 թվականը, երբ նրանք ամուսնու հետ որոշել են հիմնել սեփական կինոընկերությունը՝ «The Kennedy/Marshall Company»-ն։

Քեթլին Քենեդին մտնում է Կինոարվեստի և գիտության ակադեմիայի ղեկավարների խորհրդի կազմի մեջ։

1995 թվականին Քենեդին արժանացել է «Women in Film Crystal + Lucy Awards» մրցանակի, որը շնորհվում է անվանի կանանց, որոնք բարձրացրել են կանանց դերը ժամանցի ինդուստրիայում։

2005 թվականին Քեթլին Քենեդին եղել է Սթիվեն Սփիլբերգի վերջին երկու՝ «Աշխարհների պատերազմ» և «Մյունխեն» ֆիլմերի գործադիր պրոդյուսերը։ Մարշալն ու Քենեդին եղել են Գիլբի ստուդիայի 2009 թվականին թողարկած «Պոնյո ձկնիկը ժայռին» և 2012 թվականին թողարկած «Արիետին՝ լիլիպուտների երկրից» մուլտֆիլմերի ամերիկյան տարբերակների պրոդյուսերները։

2012 թվականին Քենեդին դարձել է «Lucasfilm Ltd.» կինոընկերության համանախագահը՝ տեղ զբաղեցնելով Ջորջ Լուկասի կողքին, ում ավելի ուշ այդ պաշտոնում փոխարինել է Քեթլինի ամուսինը՝ Ֆրենկ Մարշալը։ 2012 թվականին Քեթլին Քենեդին ստացել է «Lucasfilm»-ի նախագահի պաշտոնը, այն բանից հետո, երբ «The Walt Dis ney Company» ընկերությունը ձեռք է բերել այն։

2018 թվականի նոյեմբերին Քենեդին և Մարշալը դարձել են Իրվինգ Թալբերգի անվան մրցանակի դափնեկիրներ կինոարտադրության մեջ ունեցած նշանակալի պրոդյուսերական ներդրման համար։

Ֆիլմագրություն

Ծանոթագրություններ 

Հունիսի 5 ծնունդներ
1953 ծնունդներ
Ամերիկացի կինոպրոդյուսերներ
BAFTA մրցանակի դափնեկիրներ